สายการบิน บางกอกแอร์เวย์ส แจ้งยกเลิกเที่ยวบิน เส้นทาง สมุย-ภูเก็ต (ไป-กลับ) เป็นการชั่วคราว  3 สิงหาคมเป็นต้นไป
บริษัท การบินกรุงเทพ จำกัด (มหาชน) หรือสายการบินบางกอกแอร์เวย์ส แจ้งว่า หลังจากจังหวัดภูเก็ต ออกประกาศยกระดับมาตรการตรวจคัดกรองการเดินทางเข้าจังหวัดภูเก็ต เพื่อเฝ้าระวังป้องกันโรคโควิด-19  สายการบินบางกอกแอร์เวย์ส จึงมีความจำเป็นต้องประกาศหยุดให้บริการเที่ยวบิน เส้นทาง สมุย – ภูเก็ตทั้งเส้นทางไปและกลับ เป็นการชั่วคราว ตั้งแต่วันที่ 3 สิงหาคม 2564 เป็นต้นไป จนกว่าจะมีประกาศเปลี่ยนแปลง ผู้โดยสารที่ได้รับผลกระทบจากการหยุดให้บริการเที่ยวบินดังกล่าว สามารถเปลี่ยนแปลงการเดินทางได้ โดยจะได้รับการยกเว้นค่าธรรมเนียมสำหรับการเปลี่ยนแปลงบัตรโดยสาร หรือสามารถขอคืนเงินค่าบัตรโดยสารเป็นทราเวลเวาเชอร์ (Travel Voucher) เพื่อใช้ซื้อบัตรโดยสารของสายการบินฯ สำหรับการเดินทางครั้งต่อไป โดยแจ้งล่วงหน้าอย่างน้อย 24 ชั่วโมงก่อนเวลาเดินทางทั้งนี้ ตั้งแต่วันที่ 1 สิงหาคม 2564 เป็นต้นมา สายการบินฯ มีเที่ยวบินที่ยังคงเปิดให้บริการตามปกติ ภายใต้มาตรการความปลอดภัยด้านสุขอนามัยสูงสุด ได้แก่ เที่ยวบินในเส้นทางกรุงเทพฯ - สมุย (ไป-กลับ) เฉพาะเที่ยวบินที่รองรับผู้โดยสาร ที่ต่อเครื่องมาจากต่างประเทศ ทำการบินด้วยเครื่องบินแบบเอทีอาร์ ให้บริการวันละ 2 เที่ยวบินและเส้นทางสมุย-สิงคโปร์ (ไป-กลับ) ทำการบินด้วยเครื่องบินแบบแอร์บัส 319 ให้บริการ 3 เที่ยวบินต่อสัปดาห์ (เฉพาะวันจันทร์, พฤหัสบดี และอาทิตย์) ซึ่งเป็นเที่ยวบินที่เกี่ยวข้องกับโครงการสมุยพลัสโมเดล อย่างไรก็ตาม สายการบินแนะนำผู้โดยสารกรุณาตรวจสอบประกาศ คำสั่งและข้อกำหนดต่างๆ ของจังหวัดหรือเมืองปลายทางที่ต้องการจะเดินทางเข้าออกก่อนเดินทางทุกครั้ง จากหน่วยงานต่างๆ ที่เกี่ยวข้อง